ไฟแนนเชียลไดเจสต์
SUSCO กำไรพุ่งขึ้นเฉียดเท่าตัว
10 ส.ค. 2554

SUSCO กำไรพุ่งขึ้นเฉียดเท่าตัว
บริษัท ซัสโก้ (SUSCO) เปิดเผยผลการดำเนินงานงวดไตรมาสแรกปีนี้กำไรสุทธิ 40.71 ล้านบาท คิดเป็นกำไรหุ้นละ 0.04 บาทเพิ่มขึ้นประมาณ 95% เทียบกับกำไรสุทธิ 20.85 ล้านบาท หรือ 0.02 บาทต่อหุ้น
SORKON ออกตั๋วแลกเงินเพิ่ม 100 ล้าน
คณะกรรมการบริษัท ส. ขอนแก่นฟู้ดส์ (SORKON) มีมติอนุมัติให้บริษัทออกและเสนอขายตั๋วแลกเงินในวงจำกัด วงอีกไม่เกิน 100 ล้านบาท จากวงเงินเดิม 200 ล้านบาท ภายใต้เงื่อนไขเดียวกัน เพื่อรองรับการขยายธุรกิจ และเป็นแหล่งเงินทุนเพื่อดำเนินกิจการ และประหยัดค่าใช้จ่ายทางการเงิน
SLC รื้อไส้ในเพิ่มทุนโก่งราคาเป็น 33 สตางค์
บริษัท โซลูชั่น คอนเนอร์ (1998) หรือ SLC เปิดเผยว่าคณะกรรมการมีมติอนุมัติให้ขายหุ้นเพิ่มทุนแบบเฉพาะเจาะจง (พีพี) ให้กับบริษัท ช้างไทเอ็นเตอร์เทนเม้นท์ จำนวนไม่เกิน 100 ล้านหุ้น และเพิ่มราคาเสนอขายหุ้นเพิ่มทุนผู้ถือหุ้นเดิมจากหุ้นละ 0.28 บาท เป็น 0.33 บาท และให้ยกเลิกวันปิดสมุดทะเบียนเพื่อให้สิทธิผู้ถือหุ้นได้รับการสรรหุ้นเพิ่มทุน ในวันที่ 15 มี.ค. 2554
นอกจากนี้ บอร์ดได้มีมติอนุมัติแก้ไขการเพิ่มทุนจดทะเบียน จาก 424.42 ล้านบาท เป็น 2,912.36 ล้านบาท เพื่อรองรับการเสนอขายหุ้นเพิ่มทุนและใบสำคัญแสดงสิทธิที่จะซื้อหุ้นของบริษัท รุ่นที่ 3 จำนวน 484,882,560 หุ้น
TTA ขาดทุนยับ
ม.ล.จันทรจุฑา จันทรทัต กรรมการผู้จัดการใหญ่ และประธานเจ้าหน้าที่บริหาร บริษัท โทรีเซนไทย เอเยนต์ซีส์ (TTA) เปิดเผยถึงผลการดำเนินงานงวดไตรมาส 2 สิ้นสุดวันที่ 31 มี.ค. 2554 บริษัทขาดทุนสุทธิ 115.44 ล้านบาท คิดเป็นขาดทุนหุ้นละ 0.16 บาท พลิกจากช่วงเดียวกันปีก่อนกำไรสุทธิ 451 ล้านบาทหรือ 0.64 บาทต่อหุ้น เนื่องจากตลาดเรือบรรทุกสินค้าแห้งกองเรืออ่อนแอและแนวโน้มช่วงที่เหลือของปีนี้ ค่าระวางเรือจะยังคงอ่อนตัวลงต่อเนื่องจากอุปทานส่วนเกิน แม้ว่าอุปสงค์ยังคงแข็งแกร่งโดยมีแรงกระตุ้นจากการผลิตเหล็กดิบในประเทศจีนก็ตาม สร้างแรงกดดันให้กับอัตราค่าระวางเรือ